《白杨花》
明代·周是修

白杨花，何纷纷，是谁种汝当墓门？墓经盗发无所有，但有朽骨犹纵横。

昔为将相公侯贵，今成无主同孤魂。万家第宅人如雾，尽如他茔之子孙。

断碑芳草何年代，寒鸦流水几黄昏。君不见百川沸腾山冢崩，高岸为谷谷为陵。

又不见五陵松柏无馀根，玉鱼金盌人间行。古墓适存何足恨，犹胜平除作地耕。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。